รัฐบาลไทย-ข่าวทำเนียบรัฐบาล-สรุปประเด็นนายกรัฐมนตรีกล่าวในรายการศาสตร์พระราชา สู่การพัฒนาอย่างยั่งยืน  วันศุกร์ที่ 2 กุมภาพันธ์ 2561
วันเสาร์ที่ 3 กุมภาพันธ์ 2561
สรุปประเด็นนายกรัฐมนตรีกล่าวในรายการศาสตร์พระราชา สู่การพัฒนาอย่างยั่งยืน  วันศุกร์ที่ 2 กุมภาพันธ์ 2561
พลเอก ประยุทธ์ จันทร์โอชา นายกรัฐมนตรี ได้กล่าวกับประชาชนผ่านรายการ “ศาสตร์พระราชา
สู่การพัฒนาอย่างยั่งยืน” ทางสถานีโทรทัศน์รวมการเฉพาะกิจแห่งประเทศไทย ในวันศุกร์ที่ 2 กุมภาพันธ์ 2561 เวลา 20.15 น. ในประเด็นต่าง ๆ ซึ่งสรุปสาระสําคัญได้ดังนี้
นายกรัฐมนตรีกล่าวว่านับเป็นพระมหากรุณาธิคุณล้นเกล้าล้นกระหม่อมแก่ปวงชนชาวไทยอย่างหาที่สุดมิได้ซึ่งกว่าจะเป็นประเทศไทยได้อย่างทุกวันนี้ บ้านเมืองของเราได้ผ่านทั้งศึกสงครามและเรื่องราวต่าง ๆ มามากมาย หลายเหตุการณ์สําคัญที่เราผ่านพ้นมาได้เพราะพระปรีชาสามารถของพระมหากษัตริย์ไทยในอดีต ดังนั้น งานนี้จึงมีการจัดนิทรรศการประวัติศาสตร์ไทย กุศโลบายการพัฒนาประเทศซึ่งภายในงานจะมีการจัดงานในรูปแบบย้อนยุค ที่สะท้อนให้เห็นถึงความเป็นไทย วิถีชีวิตของคนไทยตั้งแต่อดีตจนถึงปัจจุบัน และมีกิจกรรมที่น่าสนใจมากมาย แบ่งเป็น 3 โซน คือ 1) โซนพระลานพระราชวังดุสิต จัดแสดงนิทรรศการและกิจกรรมสยามประชารําฦกที่ตกแต่งด้วยสถาปัตยกรรมอันงดงาม มีการจัดสวน พันธุ์ไม้ น้ําพุ และงานประดิษฐ์ตามศิลปะไทยแบบชาววัง 2) โซนสนามเสือป่า จัดร้านค้าในพระบรมวงศานุวงศ์และร้านค้ารับเชิญ เช่น ร้านภูฟ้า ฯลฯ 3) โซนร้านอาหารและร้านค้า ในแนวคิดใต้ร่มพระบรมโพธิสมภาร สืบสานชุมชน วิถีไทย มีการสาธิตเกี่ยวกับศิลปวัฒนธรรมท้องถิ่น
โดยภายในงานการแต่งกายของพ่อค้าแม่ค้าจะสวมชุดไทยย้อนยุค จึงขอเชิญชวนประชาชนที่ไปร่วมงานแต่งกายย้อนยุคสมัยรัชกาลที่ 5 หรือสวมใส่ผ้าไทย หรือชุดสุภาพตามสมัยนิยม หากใครไม่มีก็สามารถแต่งกายชุดสุภาพมาร่วมงานได้ฟรีไม่มีค่าบัตรผ่านประตู ที่สําคัญรายได้จากการจัดงานโดยไม่หักค่าใช้จ่าย จะทรงนําไปใช้ในการพระราชกุศลบําบัดทุกข์ บํารุงสุขให้แก่ประชาชนผู้ได้รับความเดือนร้อนจากภัยและเหตุการณ์ต่าง ๆ ทั่วประเทศ ทั้งนี้ สมเด็จพระเจ้าอยู่หัวได้พระราชทานชุดภาพวาดฝีพระหัตถ์ จัดพิมพ์เป็นบัตร ส.ค.ส. 4 ภาพต่อ 1 ชุด จัดจําหน่ายให้แก่ผู้สนใจภายในงานอีกด้วย
พร้อมกันนี้ สมเด็จพระเจ้าอยู่หัว ทรงพระกรุณาโปรดเกล้าโปรดกระหม่อม ให้สมเด็จพระเทพรัตนราชสุดาฯ สยามบรมราชกุมารี เสด็จพระราชดําเนินแทนพระองค์ ในพิธีพระราชทานรางวัลสมเด็จเจ้าฟ้ามหิดลประจําปี พ.ศ. 2560 ณ พระที่นั่งจักรีมหาปราสาท เมื่อวันพุธที่ 31 มกราคม ที่ผ่านมา สําหรับในปีนี้ ผู้ที่ได้รับการคัดเลือกให้เข้ารับพระราชทานรางวัลฯ นั้นมาจากผู้ได้รับการเสนอรายชื่อ จํานวน 45 คน จาก 27 ประเทศ ได้แก่ 1) สาขาการแพทย์ โครงการจีโนมมนุษย์ ที่มีส่วนสําคัญในความก้าวหน้าทางความรู้เกี่ยวกับพันธุศาสตร์และรหัสพันธุกรรมของมนุษย์ และ 2) สาขาการสาธารณสุข การพัฒนาวัคซีนป้องกันโรคติดเชื้อฮีโมฟีลุส อินฟลูเอนเซ ชนิดบี หรือเรียกสั้น ๆ ว่า ฮิบ รวมทั้งผลักดันให้มีการฉีดวัคซีนนี้ สําหรับเด็กทั่วโลกรวมถึงในประเทศกําลังพัฒนาพร้อมทั้งการสร้างสรรค์งานวิจัยเพื่อประเทศชาติและมวลมนุษยชาติ ทั้งนี้ เพื่อแสดงความสํานึกในพระมหากรุณาธิคุณและระลึกถึงวันประวัติศาสตร์ดังกล่าว รัฐบาลจะจัดงานวันนักประดิษฐ์ประจําปี 2561 (Thailand Inventors’ Day 2018) ขึ้นระหว่างวันที่ 2 – 6 กุมภาพันธ์2016 ณ Event Hall 98 – 99 ศูนย์นิทรรศการและการประชุมไบเทค บางนา กรุงเทพมหานคร ภายใต้รูปแบบกิจกรรมตลาดนัดเปิดโลกผลงานวิจัยและนวัตกรรม เพื่อเป็นการนําเสนอสิ่งประดิษฐ์และนวัตกรรมพร้อมใช้และความก้าวหน้าด้านการประดิษฐ์คิดค้นของประเทศและการพัฒนาประเทศอย่างยั่งยืน คนไทยต้องตระหนักและยึดมั่นในความเป็นไทย ศึกษาประวัติศาสตร์ของบรรพบุรุษและความเป็นชาติอย่างลึกซึ้ง ในขณะเดียวกันก็เปิดกว้างรับความเปลี่ยนแปลง หรือพลวัตรของโลกอย่างรู้เท่าทัน จึงจะได้ชื่อว่ามีภูมิคุ้มกันตามศาสตร์พระราชา และเป็นส่วนหนึ่งของไทยนิยมเนื่องจากมีความสําคัญมาในวางรากฐานอนาคต เมื่อวันที่ 23 มกราคม ที่ผ่านมา สํานักข่าว U.S. News ได้ประกาศผลจัดอันดับประเทศที่ดีที่สุดในโลก ประจําปี 2560 ซึ่งประเทศไทยได้รับการจัดอันดับ 27 จาก 80 ประเทศ เป็นอันดับ 8 และมีอิทธิพลทางวัฒนธรรมเป็นอันดับ 19 ของโลก ทั้งนี้ นายกรัฐมนตรีระบุว่าการขับเคลื่อนด้วยหลักคิดไทยนิยมนั้น จําเป็นอย่างยิ่งที่ต้องเสริมสร้างความเข้มแข็งในมิติสังคม ที่มีความสัมพันธ์โดยตรงกับความเข้มแข็งในมิติเศรษฐกิจของประเทศ
ในด้านการแก้ปัญหาความยากจน ของประเทศที่ผ่าน ๆ มา นายกรัฐมนตรีกล่าวว่ามีปัญหาหลัก 2 ประการ คือ 1) การพัฒนาทางเศรษฐกิจที่ละเลยการพัฒนาทางสังคม และ 2) การแก้ปัญหาที่ขาดความเข้าใจที่ลึกซึ้ง จึงไม่สามารถแก้ปัญหาได้อย่างยั่งยืน โดยรัฐบาลนี้ได้ เร่งขับเคลื่อนจัดทํา Data Center ของภาครัฐ นําฐานข้อมูลของทุกกระทรวงมาอยู่ในที่เดียวกัน แล้วบริหารจัดการ วิเคราะห์ ตรวจสอบ ยืนยันข้อมูล เพื่อชี้กลุ่มเป้าหมาย ตามแนวทาง Big Data ซึ่งเป็นเทคโนโลยียุคดิจิทัล ในศตวรรษที่ 21 นี้ พร้อมจัดทําข้อมูลปัญหาประชากรแบ่งเป็นหมวดหมู่ และสําหรับโครงการไทยนิยมยั่งยืนจะเป็นการปูพรม X-Ray ทุกตําบล หมู่บ้าน ชุมชน เป็นการจัดโครงการและกลไกการทํางานให้เป็นระบบ และประสานสอดคล้องกัน โดยสร้างการรับรู้ในเรื่องใหญ่ ๆ ของประเทศ ทั้งเรื่องยุทธศาสตร์ชาติ ปฏิรูปประเทศ สัญญาประชาคม หน้าที่พลเมือง การเลือกตั้ง ประชาธิปไตย หลักปรัชญาของเศรษฐกิจพอเพียงการออม และยาเสพติด เป็นต้น
ส่วนสถานะเศรษฐกิจไทยล่าสุดของเดือนธันวาคมที่ผ่านมา นายกรัฐมนตรีกล่าวว่าในเดือนธันวาคม มูลค่าการส่งออกสินค้าของไทย โตได้ถึงร้อยละ 9.3 จากปีก่อน ซึ่งเป็นการส่งออกที่ดีต่อเนื่องในทุกตลาดคู่ค้าสําคัญ และหากมองเป็นประเภทสินค้า ก็เป็นการเติบโตที่ดีในเกือบทุกประเภท แต่สิ่งสําคัญที่รัฐบาลให้ความสนใจติดตามอย่างใกล้ชิดคือปัจจัยที่จะมาสนับสนุนกําลังซื้อของประชาชนในระยะต่อไป ซึ่งยังเห็นว่ายังไม่เข้มแข็งมากนัก และยังมีปัญหาการกระจายตัวของรายได้ ซึ่งการปรับขึ้นค่าแรงขั้นต่ําที่กําลังดําเนินการอยู่ ก็จะมุ่งหวังที่จะให้เข้าไปช่วยเสริมรายได้ของพี่น้องประชาชนได้มากขึ้นด้วย
ด้านการแก้ไขปัญหาด้านศุลกากรและการอํานวยความสะดวกการให้บริการภาครัฐ หรือ Ease of doing business ของประเทศไทยนายกรัฐมนตรีกล่าวว่ามีความคืบหน้าไปมาก รวมทั้งมีความชัดเจนในนโยบายเขตพัฒนาเศรษฐกิจภาคตะวันออก (EEC) ของภาครัฐอย่างต่อเนื่อง แต่สิ่งหนึ่งที่ต้องเร่งดําเนินการเพื่อให้การเติบโตของเศรษฐกิจเป็นไปอย่างต่อเนื่องและมั่นคงคือการใช้จ่ายภาครัฐโดยรัฐบาลได้มีการเร่งรัดการเบิกจ่ายในโครงการต่าง ๆ ลงไปแล้ว คาดว่าจะสามารถดําเนินการได้ดีขึ้นในระยะต่อไป
โดยคาดว่าเศรษฐกิจไทยจะขยายตัวได้ดีกว่าที่ประเมินไว้ ประกอบกับผลการจัดเก็บรายได้ในช่วง 2 เดือนแรกของปีงบประมาณ พ.ศ. 2561 (ตุลาคม – พฤศจิกายน 2560) สูงกว่าประมาณการตามพระราชบัญญัติงบประมาณรายจ่ายประจําปี เป็นจํานวนประมาณ 12,000 ล้านบาท ซึ่งคาดว่าจะมีรายได้ที่มาจากภาษีและรัฐพาณิชย์ต่าง ๆ เพิ่มขึ้นอีก ประมาณ 50,000 ล้านบาท ขณะเดียวกันแม้รัฐบาลจะใช้นโยบายงบประมาณขาดดุลมาโดยตลอด แต่รัฐบาลและหน่วยงานที่รับผิดชอบได้พยายามรักษาวินัยทางการคลังอย่างเคร่งครัด จะเห็นได้ว่าสัดส่วนหนี้สาธารณะคงค้างต่อ GDP ในปี 2557 คิดเป็นร้อยละ 47.18 และลดลงอย่างต่อเนื่องจนมาอยู่ที่ร้อยละ 41.67 ในเดือนพฤศจิกายน 2560 ซึ่งสัดส่วนที่เป็นสากลกําหนดไว้ที่ไม่เกิน ร้อยละ 60
ในตอนท้าย นายกรัฐมนตรีกล่าวฝากให้พี่น้องประชาชนได้ติดตามข่าวสารของทางราชการ สิ่งใดที่ยังเข้าใจไม่ตรงกัน ก็จะได้เชิญผู้ที่เกี่ยวข้องมาแถลงไขประเด็นปัญหา จนหมดข้อสงสัยโดยผ่านช่องทาง ได้แก่ 1) เวที “สื่ออยากรู้ รัฐบาลอยากเล่า” ทุกเดือน 2) เวทีMeet the pressทุกวันพฤหัสบดี 3) รายการเดินหน้าประเทศไทยทุกวัน เว้นวันศุกร์ หลังเคารพธงชาติ 18 นาฬิกา โดยความร่วมมือของสถานีโทรทัศน์ทุกช่องและ 4)Facebook ไทยคู่ฟ้า ของสํานักโฆษกฯ ที่ปรับรูปแบบการนําเสนอ ให้สอดรับการไลฟ์สไตล์ของประชาชนยุค 4.0 ได้ดีกว่าเว็บไซต์รัฐบาลไทยที่เน้นความเป็นทางการที่มีความน่าเชื่อถือ อ้างอิงทางวิชาการได้ ส่วนFacebook ไทยคู่ฟ้า จะเป็นการสื่อสาร 2 ทาง ฝากเรื่องราว คําถาม เสนอแนะเข้ามาได้ อะไรที่อยู่ในความสนใจ ไม่เข้าใจ ก็จะอัดคลิปสัมภาษณ์สั้นๆ พร้อมคําอธิบายจากนายกรัฐมนตรี รองนายกรัฐมนตรีหรือผู้บริหารหน่วยงาน ที่เน้นการเข้าถึงง่ายและรวดเร็ว
.....................................................
กลุ่มประชาสัมพันธ์และเผยแพร่ สํานักโฆษก